Kyk: Koeie kan vlieg!Tien koeie naby die Klausen-pas in Switserland het vir die eerste keer gevlieg toe hulle deur middel van ŉ helikopter na meer toeganklike weiveld geneem is. Die koeie was beseer en boere moes ŉ plan maak om hulle van die berg af, waar hulle in die somer wei, na veiliger weiveld te vervoer. Die diere is toe met behulp van ’n gaasharnas met ’n kabel aan ŉ helikopter vasgemaak om deur die lug te vlieg. Die boere het van gidstoue gebruik gemaak om die koeie veilig te laat land voordat hulle verder met meer konvensionele sleepwaens vervoer is. Die res van die koeie het self die berg afgekom. Jonas Arnold, een van die boere wat betrokke was, sê: “Dit was net ’n kort, rustige vlug. Ek het geen verskil opgemerk tussen die koeie wat gevlieg het en die wat van die berg af geloop het nie.” Die groot rede vir die helikoptervervoer was dat van die weiveld nie met ŉ voertuig bereikbaar is nie; die ander rede was dat sommige van die koeie beseer was en nie self by die berg sou kon af nie. Hy skerts dat hy nie die koeie gevra het hoe hulle ná die vlug gevoel het nie, maar sê dit was darem net ŉ kort entjie. In totaal bestaan die kudde uit ongeveer 1 000 koeie – slegs 1% van die trop is dus per helikopter vervoer. Die koeie is op pad na Urnerboden in Switserland vir die jaarlikse koeiparade.